Priekšlikums PADOMES LĒMUMS par kontroles pasākumu piemērošanu 4-metilamfetamīnam /* COM/2013/039 final - 2013/0021 (NLE) */





PASKAIDROJUMA RAKSTS Padomes Lēmums 2005/387/TI[1]par informācijas apmaiņu, riska novērtējumu un kontroli attiecībā uz jaunām psihoaktīvām vielām paredz trīspakāpju procedūru, kurai noslēdzoties var uzsākt kontroles pasākumu piemērošanu jaunajai psihoaktīvajai vielai Eiropas Savienībā. Ievērojot minētā Padomes lēmuma 6. pantu, Padome 2012. gada 24. septembrī oficiāli pieprasīja riska novērtējumu attiecībā uz psihoaktīvo vielu 4-metilamfetamīnu, kas jāveic Eiropas Narkotiku un narkomānijas uzraudzības centra (EMCDDA) paplašinātajai Zinātniskajai komitejai. Riska novērtējuma galvenie rezultāti ir šādi: (1) 4-metilamfetamīns ir sintētisks ciklā metilēts kontrolētas vielas amfetamīna atvasinājums, kas izraisa tādu fizisku ietekmi, kuru var pielīdzināt citu stimulējošu vielu radītajām sekām kā, piemēram, amfetamīna radītajai ietekmei; (2) 4-metilamfetamīna lietošanas rezultātā var rasties akūtas veselības problēmas, kā arī cita negatīva ietekme, kas ir atbilstoši dokumentēta. Lietošanas modeļi ir līdzīgi ar amfetamīna lietošanu saistītajiem lietošanas modeļiem; (3) laikposmā no 2010. līdz 2012. gadam četrās dalībvalstīs ir ziņots par 21 nāves gadījumu, kur pēcnāves analīžu paraugos konstatēts vai nu tikai 4-metilamfetamīns, vai arī 4-metilamfetamīns kombinācijā ar citām vielām. Atsevišķos gadījumos 4-metilamfetamīns bija dominējošā konstatētā narkotika; (4) 4-metilamfetamīnam nav zināmas, vispāratzītas vai apstiprinātas medicīniskās vērtības vai pielietojuma. Tomēr to izmanto kā analītisko atsauces standartu, kā arī zinātniskajos pētījumos. Saskaņā ar Padomes lēmuma 8. panta 1. punktu Komisija sešu nedēļu laikā no riska novērtējuma ziņojuma saņemšanas dienas vai nu iesniedz Padomei iniciatīvu par kontroles pasākumu piemērošanu jaunajai psihoaktīvajai vielai, vai arī iesniedz ziņojumu, kurā pamatots, kādēļ tā uzskata, ka šādu iniciatīvu nav nepieciešams iesniegt. Kaut arī šobrīd joprojām nav daudz zinātnisku pierādījumu par 4-metilamfetamīna vispārējiem riskiem un lietošanas modeļiem, tomēr ir pamatojums, lai šai vielai piemērotu kontroles pasākumus visā Eiropas Savienībā. Kā minēts iepriekš, galvenais iemesls saskaņā ar riska novērtējuma ziņojumā iekļauto informāciju, ir tas, ka šī viela rada veselības apdraudējuma riskus. Šos riskus paaugstina fakts, ka bieži 4-metilamfetamīnu pārdod kā amfetamīnu vai kombinācijā ar amfetamīnu vai citām vielām, kā arī tas, ka lielākā daļa lietotāju neapzinās šīs īpašās vielas lietošanu. Turklāt, ņemot vērā to, ka 4-metilamfetamīna ražošanā, tirdzniecībā un piegādē visticamāk ir iesaistīta organizētā noziedzība, kā arī ievērojot šīs vielas līdzību ar amfetamīnu un iespēju 4-metilamfetamīnam kļūt par alternatīvu amfetamīnam, ir pamatoti šai vielai piemērot kontroles pasākumus. Šā priekšlikuma Padomes lēmumam mērķis ir aicināt dalībvalstis piemērot 4-metilamfetamīnam kontroles pasākumus un kriminālsodus, kā tas paredzēts to tiesību aktos atbilstīgi dalībvalstu saistībām saskaņā ar Apvienoto Nāciju Organizācijas 1971. gada Konvenciju par psihotropām vielām. 2013/0021 (NLE) Priekšlikums PADOMES LĒMUMS par kontroles pasākumu piemērošanu 4-metilamfetamīnam EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā 2005. gada 10. maija Padomes Lēmumu 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām[2] un jo īpaši tā 8. panta 3. punktu, ņemot vērā Komisijas iniciatīvu, tā kā: (1) Riska novērtējuma ziņojumu par 4-metilamfetamīnu, pamatojoties uz Lēmuma 2005/387/TI 6. pantu, sagatavoja Eiropas Narkotiku un narkomānijas uzraudzības centra paplašinātās Zinātniskās komitejas īpašā sanāksmē, un Komisija to saņēma 2012. gada 29. novembrī. (2) 4-metilamfetamīns ir sintētisks ciklā metilēts amfetamīna atvasinājums, ko galvenokārt konfiscē pulvera vai pastas formā amfetamīnu un kofeīnu saturošos paraugos, bet kas bijis pieejams arī tabletēs un šķidrā formā. Tas ir parādījies amfetamīna nelegālajā tirgū, kur to pārdod un lieto kā amfetamīnu. Viens ziņojums iesniegts par vielas konstatēšanu produktā, kuru komerciālos nolūkos tirgoja internetā. Galvenais ķīmiskais prekursors 4-metilamfetamīna sintēzei ir 4-metilbenzilmetilketons (4-metil-BMK), ko visticamāk komerciāli tirgo internetā, un kuram nav piemērojami kontroles pasākumi saskaņā ar 1988. gada Apvienoto Nāciju Organizācijas Konvenciju pret narkotisko un psihotropo vielu nelegālu apriti. (3) Lietotāji ir reti ziņojušo par 4-metilamfetamīna īpašo fizisko ietekmi, jo parasti viņi neapzinās, ka lieto šo vielu. Tomēr daži pieejamie ziņojumi liek domāt, ka šai vielai ir stimulējoša veida ietekme. Nedaudzie pieejami dati attiecībā uz cilvēkiem liecina, ka 4-metilamfetamīna negatīvā ietekme ietver hipertermiju, hipertoniju, anoreksiju, nelabumu, svīšanu, kuņģa darbības traucējumus, klepu, vemšanu, galvassāpes, sirdsklauves, paranoju, trauksmes stāvokli un depresiju. Pašreizējie dati nav pietiekami, lai noteiktu šīs vielas relatīvo atkarību izraisošo potenciālu. (4) Saskaņā ar pieejamiem nedaudzajiem datu avotiem 4-metilamfetamīna akūtais toksiskums ir līdzīgs citu stimulantu akūtajam toksiskumam. Atsevišķi pierādījumi liecina, ka kombinācijā ar citām vielām, ieskaitot amfetamīnu un kofeīnu, pastiprināta toksiskuma risks paaugstinās. (5) Četrās dalībvalstīs kopā ir ziņots par 21 nāves gadījumu, kur pēcnāves analīžu paraugos konstatēts vai nu tikai 4-metilamfetamīns vai arī 4-metilamfetamīns kombinācijā ar vienu vai vairākām vielām, it īpaši amfetamīnu. Kaut arī nav iespējams droši noteikt 4-metilamfetamīna lomu šajos nāves gadījumos, vadoties no pieejamās informācijas, tomēr atsevišķos gadījumos minētā viela bija dominējošā konstatētā narkotika, sasniedzot daudzumu, kas salīdzināms ar daudzumu atsevišķos amfetamīna lietošanas izraisītos nāves gadījumos. (6) 4-metilamfetamīns ir konstatēts 15 dalībvalstīs, bet viena dalībvalsts ir ziņojusi par šīs vielas ražošanu savā teritorijā. Ar 4-metilamfetamīna saistīto izplatību ir grūti novērtēt. Informācija par šīs vielas pieprasījumu no lietotāju grupām nav pieejama. Šo vielu netirgo komerciālos nolūkos interneta veikalos. (7) Pieejamā informācija liecina, ka šo vielu ražo un izplata tās pašas organizētās noziedzības grupas, kas iesaistītas kontroles pasākumiem pakļautās narkotikas amfetamīna ražošanā un tirdzniecībā. (8) 4-metilamfetamīnam nav zināmas, vispāratzītas vai apstiprinātas medicīniskās vērtības, vai pielietojuma Savienībā, un nav izsniegta arī tā tirdzniecības atļauja Savienībā. Neskaitot tā izmantošanu kā analītisko atsauces standartu un zinātniskajos pētījumos, nav norāžu, ka to var izmantot jebkādiem citiem likumīgiem mērķiem (9) Apvienoto Nāciju Organizācijas sistēmā 4-metilamfetamīns šobrīd netiek un nav ticis novērtēts. Astoņas dalībvalstis kontrolē šo vielu saskaņā ar narkotiku kontroles tiesību aktiem atbilstīgi savām saistībām saskaņā ar Apvienoto Nāciju Organizācijas 1971. gada Konvenciju par psihotropām vielām. Divas citas dalībvalstis šim produktam savos tiesību aktos piemēro vispārīgu definīciju, bet viena dalībvalsts tam piemēro kontroles pasākumus saskaņā ar saviem tiesību aktiem zāļu jomā. (10) Kaut arī riska novērtējuma ziņojums atklāj, ka par 4-metilamfetamīna īpašībām un radītajiem riskiem ir pieejami ierobežoti zinātniski pierādījumi un norāda, ka ir vajadzīgi turpmāki pētījumi par vispārējiem veselības un sociālajiem riskiem, kas saistīti ar šo vielu, tomēr pieejamie pierādījumi sniedz pietiekamu pamatojumu, lai piemērotu kontroles pasākumus šai vielai visā Savienībā. Šāds risinājums izvēlēts, jo šī viela rada veselības apdraudējuma risku, kas dokumentēts, to atklājot vairākos nāves gadījumos, it īpaši, kad tā lietota kombinācijā ar citām vielām, tā izskata un radītās ietekmes ziņa ir ļoti līdzīga amfetamīnam un lietotāji var lietot šo vielu, pašiem to nezinot. Šie riski, kā arī 4-metilametamīna ierobežotā medicīniskā vērtība un pielietojums, pamato lēmumu piemērot tai kontroles pasākumus visā Savienībā. (11) Tā kā desmit dalībvalstīs 4-metilamfetamīns jau tiek kontrolēts, kontroles pasākumu piemērošana tam visā Savienībā var palīdzēt izvairīties no problēmām pārrobežu tiesībaizsardzībā un tiesu iestāžu sadarbībā. (12) Kontroles pasākumu piemērošana visā Savienībā var palīdzēt novērst to, ka 4-metilamfetamīns kļūst par alternatīvu amfetamīnam nelegālajā narkotiku tirgū, IR PIEŅĒMUSI ŠO LĒMUMU. 1. pants Ar šo jaunajai psihoaktīvajai vielai 4-metilamfetamīnam piemēro kontroles pasākumus. 2. pants Dalībvalstis ne vēlāk kā vienu gadu pēc dienas, kurā publicēts šis lēmums, veic vajadzīgos pasākumus saskaņā ar saviem tiesību aktiem, lai 4-metilamfetamīnam piemērotu kontroles pasākumus un kriminālsodus, kā tas paredzēts to tiesību aktos atbilstīgi dalībvalstu saistībām saskaņā ar Apvienoto Nāciju Organizācijas 1971. gada Konvenciju par psihotropām vielām. 3. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. Briselē, Padomes vārdā ‑ priekšsēdētājs [1] OV L 127, 20.5.2005., 32. lpp. [2] OV L 127, 20.5.2005., 32. lpp.